【明報專訊】港鐵噚日舉行紅磡站「站見」鐵路展開幕禮,運輸及物流局長林世雄致辭時話,細細個時每日都好期待爸爸喺長沙灣放工後,買火車上嘅齋滷味返屋企,佢話唔係成日都食到,但到𠵱家仲記得嗰陣滷水味,在場嘉賓同議員聽到都哈哈大笑。佢又話自己對呢個展覽特別有感情,事關自己住喺大埔超過60年,平時主要都係搭東鐵進出九龍。
林世雄又提到,柴油機車、第一代電氣化火車「黃頭」列車,同前年退休嘅12卡「烏蠅頭」列車,象徵鐵路發展嘅里程碑,亦標誌住科技發展同技術進步為鐵路營運帶來嘅革新同提升,更係陪伴大家長大嘅「老朋友」。
港鐵主席歐陽伯權其後同林世雄參觀展覽,睇晒3架退役列車,行到月台嗰陣,佢哋兩個仲一齊「打卡」,對住熒幕扮鬼扮馬,由電腦將佢哋個頭key落去卡通車站職員度。